text: À Punt - L'EHF tomba el recurs de l'Handbol Benidorm i manté el club eliminat
  Esports Poliesportiu | 30/09/2020 21:56
  L'Handbol Benidorm en el partit d'anada contra el Fivers / À Punt Esports
  L'EHF ha donat una resposta negativa al recurs presentat per l'Handbol Benidorm i es manté ferma en la seua decisió d'eliminar el club benidormer de la Lliga Europea per incompareixença. La Federació Europea d'Handbol no canvia de decisió perquè, com ha comunicat aquesta vesprada, vol tindre tots els equips confirmats abans del sorteig de la fase de grups que tindrà lloc demà dijous a Viena. Des del club ja es treballa per a presentar un altre recurs davant el Tribunal d'Arbitratge Europeu.
  L'Handbol Benidorm no va poder viatjar a Viena per a jugar el partit de tornada contra els Fivers perquè la Conselleria de Sanitat els va obligar a mantindre quarantena després de diversos casos positius en Covid-19, que proves posteriors confirmaren que eren falsos positius.
  La fase de grups comença el dia 20 d'octubre i el Benidorm plantejava la possibilitat de jugar el partit el dia 13 per a no modificar el calendari de competició, però l'EHF no ha acceptat aquesta proposta.